PLANB ธุรกิจหลักยังแจ่ม-พร้อมลุยอาเซียนโบรกเชียร์ซื้อ การันตีกำไรปีนี้ทะลุ 400 ล้าน!
PLANB ธุรกิจหลักยังคงเติบโตได้ดี เดินหน้าขยายธุรกิจสู่อาเซียน ลุ้นกำไรปีนี้โตเกือบเท่าตัว แตะระดับ 410.3 ลบ. แนวโน้มผลประกอบการ 1-3 ปีข้างหน้าสดใส คาดขยายตัวแข็งแกร่ง โบรกฯ เชียร์ “ซื้อ” เคาะเป้า 6.90 บาท
20 ต.ค. 2558

PLANB ธุรกิจหลักยังคงเติบโตได้ดี เดินหน้าขยายธุรกิจสู่อาเซียน ลุ้นกำไรปีนี้โตเกือบเท่าตัว แตะระดับ 410 ล้านบาท แนวโน้มผลประกอบการ 1-3 ปีข้างหน้าสดใส ขยายตัวแข็งแกร่ง โบรกฯเชียร์ “ซื้อ” เคาะเป้า 6.90 บาท
 
โดยนักวิเคราะห์ บริษัทหลักทรัพย์โนมูระ พัฒนสิน คาดว่ากำไร บริษัท แพลน บี มีเดีย จำกัด (มหาชน) หรือ PLANB ในไตรมาส 3 ปี 58 จะอ่อนตัว 14% จากช่วงเดียวกันเมื่อไตรมาสก่อนสู่ 112 ล้านบาท แต่ยังเติบโต 678% จากปีก่อน จากการชะลอตัวของรายได้จากสื่อประเภท Mass Transit ราว 21% จากไตรมาสก่อน และ Mall Media ลดลง 9% จากไตรมาสก่อน
ขณะที่รายได้จากสื่อประเภท Static Outdoor Media และ Digital Outdoor Media ยังคงปรับเพิ่มขึ้น 16% และ 6% ทำให้รายได้รวมงวดไตรมาส 3 ปี 58 ทรงตัวจากไตรมาสก่อนที่ 563 ล้านบาท (เพิ่มขึ้น 0.5% จากไตรมาสก่อน)
อย่างไรก็ตามในไตรมาสนี้มีการรับรู้รายได้จาก Hello Bangkok เข้ามาราว 65 ล้านบาท ซึ่งหากคิดเฉพาะรายได้เฉพาะส่วนที่บริษัททำได้ในงวดไตรมาส 3 ปี 58 จะอยู่ที่ 498 ล้านบาท (ลดลง 11% จากไตรมาสก่อน) ซึ่งส่งผลกระทบต่อความสามารถในการทำกำไร เนื่องจากสัดส่วนรายได้ที่ลดลงดังกล่าวเป็นส่วนที่มีมาร์จิ้นสูงกว่ารายได้จาก Hello Bangkok ทำให้คาดว่าอัตรากำไรขั้นต้นจะลดลงจาก 43.4% ในงวดไตรมาส 2/58 มาอยู่ที่ 39.5% และอัตรากำไรสุทธิ จาก 23.4% ในงวดไตรมาส 2/58 มาอยู่ที่ 19.9%
สำหรับแนวโน้มผลประกอบการในช่วงที่เหลือของปีคาดว่ารายได้รวมยังคงเติบโตอีกราว 643 ล้านบาท หนุนรายได้รวมทั้งปี 58 สอดคล้องกับประมาณการที่ระดับ 2.18 พันล้านบาท เติบโต 49% จากช่วงเดียวกันปีก่อน โดยหลักเป็นผลมาจากการรับรู้รายได้เต็มไตรมาสจากโครงการใหม่ๆ ที่เปิดตัวไปในงวดไตรมาส 3 ปี 58 อาทิ Bus wi-fi จำนวน 550 คัน (เริ่ม ส.ค.2558) และการเข้าครอบครองสื่อโฆษณาในสนามบิน (Triple Play @ Suvarnabhumi Airport เริ่ม ก.ค. 2558)
ขณะที่ความสามารถในการทำกำไรแม้จะได้รับผลกระทบจากการชะลอตัวลงของรายได้ส่วนที่มีมาร์จิ้น สูงในงวดไตรมาส 3/58 แต่คาดว่าจะชดเชยกับแนวโน้มมาร์จิ้นที่ดีขึ้นหลังเข้าซื้อแม็กซ์วิวมีเดีย ซึ่งทำให้บริษัทประหยัดต้นทุนค่าเช่าจากแม๊กซ์วิวไปได้ โดยรวมยังคงประมาณการกำไรสุทธิปี 58 ที่ 410.3 ล้านบาท เติบโต 99% จากช่วงเดียวกันปีก่อน ภายใต้คาดการณ์อัตรากำไรขั้นต้น ที่ระดับ 39.3% และอัตรากำไรสุทธิ ที่ 18.8%
ทั้งนี้จากกลยุทธ์การดำเนินธุรกิจที่ไม่หยุดนิ่งอยู่เพียงแค่การทำสื่อโฆษณาในรูปแบบเดิมๆ หากแต่มุ่งเน้นการเป็นเจ้าตลาดที่มีความหลากหลายมากที่สุดในอุตสาหกรรม อีกทั้งยังมีการขยายธุรกิจเข้าสู่ประเทศในกลุ่มอาเซียน ทำให้คาดว่าแนวโน้มผลประกอบการในช่วง 1-3 ปี ข้างหน้า (58-60) จะเป็นภาพของการขยายตัวอย่างแข็งแกร่งด้วยอัตราการเติบโตเฉลี่ยสูงถึง 51.7% (CAGR)
ขณะที่ราคาหุ้นปัจจุบันซื้อขายอยู่ที่ระดับ PEG15F 0.66 เท่า ถูกกว่าบริษัท วี จี ไอ โกลบอล มีเดีย จำกัด (มหาชน) หรือ VGI ที่ 3.7 เท่า จึงยังคงคำแนะนำ “ซื้อ” หุ้น PLANB ด้วยมูลค่าเหมาะสมปี 58 ที่ 6.90 บาท
 
ขณะที่ราคาหุ้น PLANB ปิดตลาดวานนี้ (19 ต.ค.) ที่ 6.20 บาท บวก 0.10 บาท หรือ 1.64% สูงสุดที่ 6.25 บาท ต่ำสุดที่ 6.10 บาท มูลค่าซื้อขายที่ 46.96 ล้านบาท ขณะที่ดัชนีตลาดหุ้นไทยโดยรวมลบ 0.10%